AIŠKINAMASIS RAŠTAS

Dėl sutikimo perimti valstybės nekilnojamąjį turtą Molėtų rajono savivaldybės nuosavybėn ir perdavimo Molėtų rajono savivaldybės administracijai valdyti, naudoti ir disponuoti juo patikėjimo teise

1. Parengto tarybos sprendimo projekto tikslai ir uždaviniai:

Parengto sprendimo projekto tikslas – perimti Molėtų rajono savivaldybės nuosavybėn šiuo metu valstybės įmonės Turto banko patikėjimo teise valdomą valstybės turtą negyvenamąją patalpą – įstaigą (registro Nr. 90/73262; unikalus Nr. 6297-0009-1013:0001, patalpų bendras plotas 496,40 kv. m) administraciniame pastate (registro Nr. 90/73254; unikalus Nr. 6297-0009-1013; pastato bendras plotas 3120,00 kv. m), esančiame Molėtų r. sav., Molėtų m., Vilniaus g. 44. Perimtos patalpos bus naudojamos savivaldybės savarankiškosioms funkcijoms įgyvendinti.

2. Siūlomos teisinio reguliavimo nuostatos:

Valstybės turto perdavimo patikėjimo teise ir savivaldybių nuosavybėn aprašo, patvirtinto Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“ (toliau – Nutarimas), 11 punktas reglamentuoja, kad Savivaldybės nuosavybėn jos savarankiškosioms funkcijoms įgyvendinti gali būti perduoti valstybei nuosavybės teise priklausantys nekilnojamieji daiktai – valstybės nekilnojamasis turtas ir kiti nekilnojamieji daiktai (toliau kartu – valstybės nekilnojamieji daiktai), pripažinti nereikalingais pagal Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 26 straipsnio 1 dalies 8 punktą.

Nutarimo 15 punktas nustato, kad „jeigu ... valstybės turto valdytojas raštu sutinka perduoti valstybės nekilnojamąjį daiktą, Vyriausybės nutarimo dėl valstybės nekilnojamojo daikto perdavimo savivaldybės nuosavybėn projektas rengiamas gavus savivaldybės tarybos sprendimą dėl sutikimo perimti valstybės nekilnojamąjį daiktą savivaldybės nuosavybėn“.

3. Laukiami rezultatai:

Perdavus valstybės turtą savivaldybei, pastatas priklausys vienam savininkui – Molėtų rajono savivaldybei. Perduotose patalpose bus įrengti kabinetai Molėtų rajono savivaldybės administracijos darbuotojams savivaldybės savarankiškosioms funkcijoms įgyvendinti.

4. Lėšų poreikis ir jų šaltiniai:

Lėšų poreikis perimto turto remontui – 571,9 tūkst. Eur. Finansavimo šaltinis – savivaldybės biudžeto lėšos.

5. Kiti sprendimui priimti reikalingi pagrindimai, skaičiavimai ar paaiškinimai.

Lietuvos Respublikos Vyriausybės 1995 m. vasario 7 d. nutarimu Nr. 199 „Dėl dalies valstybės turto perdavimo savivaldybių nuosavybėn tvarkos”, Molėtų rajono savivaldybei nuosavybės teise 1995 m. kovo 8 d. priėmimo – perdavimo aktu buvo perduoti Molėtų savivaldybės rūmai, esantys Molėtų m., Vilniaus g. 44 (toliau – administracinis pastatas). Molėtų rajono taryba 1996 m. vasario 22 d. priėmė sprendimą Nr. 79 „Dėl dalies pastato perdavimo Molėtų rajono valstybinei mokesčių inspekcijai“ ir perdavė dalį administracinio pastato - trečiame aukšte esančias 493 m2 ploto patalpas ir pusrūsyje esančias 17,66 m2 ploto patalpas - Molėtų rajono valstybinei mokesčių inspekcijai. Šiuo metu dalis administracinio pastato priklauso Molėtų rajono savivaldybei nuosavybės teise, o dalis patalpų yra valstybės turtas, valstybės įmonės Turto banko valdomas patikėjimo teise.

Molėtų rajono savivaldybės administracija 2020 m. rugsėjo 29 d. raštu Nr. B22-1881 „Dėl valstybės turto perdavimo savivaldybės nuosavybėn“ pateikė prašymą VĮ Turto bankui dėl patikėjimo teise valdomo valstybei nuosavybės teise priklausančio nekilnojamojo turto – administracinių patalpų (unikalus numeris 6297-0009-1013:0001, 496.40 kv. m), esančių Molėtų m., Vilniaus g. 44–1 (toliau – Patalpos), perdavimo Molėtų rajono savivaldybei nuosavybės teise.

VĮ Turto bankas 2020 m. spalio 6 d. raštu Nr. (15.1E-45)-SK4-10711 „Dėl valstybės turto perdavimo savivaldybės nuosavybėn“ informavo Molėtų rajono savivaldybės administraciją, kad iki 2022 m. yra numatyta valstybės institucijas iš Patalpų perkelti į patalpas Inturkės g. 53, Molėtuose. Atlaisvinus Patalpas bei Savivaldybei pateikus reikalingus dokumentus, VĮ Turto bankas galėtų nagrinėti Savivaldybės prašymą dėl Patalpų perdavimo Savivaldybės nuosavybėn.